สสส.ร่วมกับภาคีเครือข่าย ขับเคลื่อนพื้นที่ปลอดบุหรี่ 7 ประเภท หวังสร้างสิ่งแวดล้อมปลอดบุหรี่ให้คนไทยมีอากาศบริสุทธิ์ได้หายใจ
นางสาวรุ่งอรุณ ลิ้มฬหะภัณ รักษาการผู้อำนวยการสำนักสนับสนุนการควบคุมปัจจัยเสี่ยงหลัก สำนักงานกองทุนสนับสนุนการสร้างเสริมสุขภาพ (สสส.) กล่าวว่า ปี 2565 นี้ องค์การอนามัยโลก กำหนดประเด็นรณรงค์วันงดสูบบุหรี่โลก 31 พฤษภาคม คือ "บุหรี่ทำลายสิ่งแวดล้อม" ซึ่งถือเป็นปีแรกที่ประเด็นการรณรงค์เกี่ยวข้องกับสิ่งแวดล้อม ซึ่งเป็นเป้าหมายหลักในการทำงานขับเคลื่อนการควบคุมและลดผลกระทบจากบุหรี่ ของ สสส. ภาคีเครือข่ายต่างๆ และเพื่อคุ้มครองสุขภาพทั้งตัวผู้สูบบุหรี่และผู้ที่ไม่สูบบุหรี่ โดยมีผลลัพธ์จากการดำเนินงานร่วมกันขับเคลื่อน พื้นที่รูปธรรมเขตปลอดบุหรี่ตามที่กฎหมายกำหนด ได้แก่ 1.โรงเรียนปลอดบุหรี่ 2.สถาบันอุดมศึกษาปลอดบุหรี่ 3.องค์กรปกครองส่วนท้องถิ่นปลอดบุหรี่ 4.สถานประกอบการปลอดบุหรี่ 5.วัดปลอดบุหรี่ 6.ชายหาดปลอดบุหรี่ และ 7.การขับเคลื่อนและผลักดันพื้นที่ปลอดควันบุหรี่ในอาคารชุด คอนโดมิเนียมในกรุงเทพฯ เพื่อให้คนไทยมีอากาศบริสุทธิ์ได้หายใจผลสำรวจล่าสุดโดยสำนักงานสถิติแห่งชาติ ปี 2564 พบคนไทย อายุ 15 ปีขึ้นไป เป็นผู้สูบบุหรี่ 9.9 ล้านคน คิดเป็นร้อยละ 17.4 ของประชากรอายุ 15 ปีขึ้นไป โดยผู้ชายสูบมากกว่าผู้หญิงถึง 20 เท่า อย่างไรก็ตาม ผู้สูบบุหรี่ถือว่ามีแนวโน้มลดลงเมื่อเทียบกับปี 2560 ที่มีผู้สูบบุหรี่ 10.7 ล้านคน และจะทำงานขับเคลื่อนและรณรงค์ให้สังคมไทยปลดควันบุหรี่ต่อเนื่อง เพื่อให้บรรลุตามเป้าหมายแผนยุทธศาสตร์การควบคุมยาสูบแห่งชาติ ฉบับที่ 3 พ.ศ. 2565-2570 ที่กำหนดลดคนสูบบุหรี่ในประชากรอายุ 15 ปีขึ้นไป เหลือไม่เกินร้อยละ 14 ภายในปี 2570 หวังเห็นว่า อนาคตสังคมไทยเป็นสังคมปลอดบุหรี่ ให้ทุกคนมีอากาศบริสุทธิ์ได้หายใจและไม่ทำลายสุขภาพ